Fysiske knapper og nyt design på vej til en af Danmarks mest populære elbiler

Volkswagen giver næste år elbilen ID.4 et facelift, som blandt andet betyder et nyt udvendigt design og et mere klassisk interiør med fysiske knapper. Det bekræfter mærkets tekniske udviklingschef Kai Grünitz over for det britiske medie Autocar.

Den opdaterede ID.4 skal designmæssigt lægge sig tættere op ad Volkswagens kommende elbiler – især den lille ID.2, som ventes at lande i 2026. Det betyder blandt andet en lavere og mere kompakt fremtoning, der skal give en mere “klassisk” moderne profil. Også ID.3 får samme behandling.

Indvendigt markerer faceliftet et kursskifte for Volkswagen. Her vender de nemlig tilbage til fysiske betjeningselementer, som har været savnet i de nuværende modeller. De udskældte berøringsfølsomme sliders forsvinder, og i stedet kommer der igen fysiske knapper og drejehjul.

Et billede fra kabinen i ID.2all, som den nye ID.4 skal inpireres af (foto: Volkswagen).

– Vi bringer det klassiske drejehjul tilbage til lydstyrken, lyder det fra en kilde tæt på projektet ifølge Autocar. Baggrunden er, at Volkswagen har mødt en del kritik for brugerfladen i deres første elbiler, hvor mange funktioner er flyttet ind i skærmen.

De tekniske detaljer er endnu sparsomme, men både ID.3 og ID.4 forventes at få opgraderet drivlinje og batteriteknologi, som vi allerede kender fra nyere modeller som ID.7. Det kan blandt andet betyde forbedret effektivitet og bedre rækkevidde.

Den opdaterede ID.3 ventes at blive præsenteret i løbet af første halvdel af 2026, mens faceliftet af ID.4 følger senere samme år.

Ny platform i 2028

Faceliftet sker som led i Volkswagens strategi for at styrke sin position på elbilmarkedet i Europa, samtidig med at de forbereder næste generation af elbiler baseret på den nye 800-volts SSP-platform, som ventes klar fra 2028.

Volkswagen vil desuden begynde at tilpasse sine elbiler mere til de enkelte markeder. Her vil europæiske og amerikanske modeller følge samme designlinje, mens kinesiske udgaver får deres eget særpræg. En smagsprøve på det kunne ses ved biludstillingen i Shanghai tidligere i år, hvor konceptbilerne ID. Aura, Era og Evo blev vist frem.

Faceliftet af ID.4 er altså ikke bare kosmetisk, men også en del af en større justering af Volkswagens elbilsstrategi, hvor fokus er på mere brugervenlige løsninger og længere levetid for de eksisterende modeller.

Med mere end 21.000 eksemplarer af ID.4 på vejene, er modellen den tredjemest populære elbil herhjemme. Kun overgået af Teslas Model Y og Model 3.

Fysiske knapper og nyt design på vej til en af Danmarks mest populære elbiler