Volkswagen ID.4 får facelift i 2026 – med længere rækkevidde og opdateret design

Volkswagen forbereder en større opgradering af elbilen ID.4, som efterhånden nærmer sig sin femårs fødselsdag. Ifølge en officiel udmelding fra Volkswagen USA får modellen et facelift midt i modelåret 2026 – og denne gang bliver det mere end blot småjusteringer.

Den kommende opgradering bliver den mest omfattende siden ID.4 blev lanceret i 2020. Faceliftet ventes at bringe visuelle ændringer både udvendigt og indvendigt – muligvis inspireret af det mere kantede og traditionelle ID. 2all-koncept, som Volkswagen tidligere har præsenteret. Det betyder, at ID.4 kan få et mere markant udtryk, der bringer designet tættere på Volkswagens nye “gamle” formsprog.

Men det stopper ikke ved udseendet. Volkswagen lover også tekniske forbedringer, der skal gøre bilen mere effektiv. Det betyder længere rækkevidde – selvom der endnu ikke er konkrete tal – samt hurtigere lynladning, hvilket kan give markante tidsbesparelser på længere ture.

ID.4 har i forvejen fået løbende opdateringer siden lanceringen, blandt andet med kraftigere motorer, forbedret infotainmentsystem og større batteripakker. Men faceliftet i 2026 ser ud til at blive den største opgradering til dato.

Flere detaljer om det nye ID.4-facelift ventes offentliggjort tættere på lanceringen. Men for de mange nuværende og kommende ID.4-ejere, betyder det, at Volkswagens populære elbil snart kan få et nyt pust – både i design, funktion og ydeevne.

Volkswagen ID.4 er en vaskeægte danskerfavorit; der kører knapt 24.000 eksemplarer rundt på de danske veje. Kun overgået af Teslas Model Y og Model 3.

Volkswagen ID.4 får facelift i 2026 – med længere rækkevidde og opdateret design