Volkswagen ID.4 har overhalet Tesla

Danmark er et Volkswagen-land. Hvilket andet mærke skulle ellers kunne den ellers så populære Tesla Model 3 af pinden som den mest solgte elbil herhjemme? Siden Model 3 kom til landet i starten af 2019 har den været den ubestridt mest populære elbil på markedet. Men ikke mere.

Volkswagen ID.4 har nemlig kantet Teslaen og snuppet førstepladsen over de mest solgte elbiler herhjemme i årets første seks måneder. En bedrift der ikke bliver mindre af, at de første ID.4’ere først kom på vejene i marts måned.

Det må dog næsten målfoto til, for hvor ID.4 er solgt i 1.162 eksemplarer, er der kørt 1.107 nyregistrerede Model 3’er fra forhandlerne. Altså en forskel på 55 biler. Til gengæld ligger de to modeller suverænt i spidsen – Volkswagen ID.3 tøffer ind på tredjepladsen med 715 eksemplarer.

Her er top 10 over de mest solgte elbiler i månederne januar til og med juni:

# | Model | Solgte
1 | Volkswagen ID.4 | 1.162
2 | Tesla Model 3 | 1.107
3 | Volkswagen ID.3 | 715
4 | Hyundai Kona | 477
5 | Kia Niro | 411
6 | Fiat 500 | 337
7 | Seat Mii | 318
8 | Skoda Enyaq iV | 272
9 | Renault Zoe | 226
10 | Mercedes-Benz EQA | 192

(Kilde: Bilstatistik.dk)

En anden positiv ting for Volkswagen er, at de samlet set sælger langt flere elbiler end Tesla. Hvor amerikanerne har mere end svært ved at sælge andre modeller end Model 3 (der er blot solgt 1 Model X og 1 Model S i år) så har tyskerne solgt i alt 1.928 elbiler, fordelt på ID.4, ID.3, e-Up og e-Golf.

Positivt er det, at der endelig er kommet reel konkurrence til den fremragende Tesla Model 3 – og at den ser ud til at blive intensiveret yderligere i årets andet halvår, hvor de superspændende søsterbiler Hyundai Ioniq 5 og Kia EV 6 begynder at tælle med i statistikken. Eksempelvis har Hyundai formået at sælge alle de Ioniq 5, de har kunnet få til landet, på forhånd.

En pudsig detalje er, at Volkswagen og Tesla også snupper de nederste pladser på salgslisten. Som nævnt er der kun solgt en enkelt af både Model S og Model X – og det gælder også den (godt nok udgåede) e-Golf. Ser man bort fra de tre, må den største skuffelse være Honda e. Der er kun indregistreret fire eksemplarer af den frække bybil i årets første seks måneder.

Du kan se hele listen – også måned for måned – på vores elbils Zeitgeist.

Volkswagen ID.4 har overhalet Tesla